Mold

For naturelementet mold, se jord.

Mold (walisisk: Yr Wyddgrug) er administrasjonsbyen i grevskapet Flintshire i Wales. Den ligger ved elven Alyn. Tidligere var byen administrasjonssenter for Clwyd. I henhold til folketellingen i 2011 har Mold en befolkning på 10 058.«2011 Census: Mold», Office for National Statistics., som var relativt stabilt med 10 150 i 2021.«Mold Community in Wales», City Population

Mold har en kirke fra 1200-tallet, og et lite museum. Blant kjente personer fra byen finner man kunstneren Richard Wilson og forfatteren Daniel Owen; sistnevnte regnes som den fremste walisisksprålige romanforfatteren.

 Toponymi 
Det opprinnelige walisiske stedsnavnet, Yr Wyddgrug, ble registrert som Gythe Gruc i et dokument fra 1280–1281, og betyr «Gravhaugen».«Mold place names», Historypoints.org

Navnet «Mold» stammer fra det normannisk-franske ordet mont-hault («høy ås»). Navnet ble opprinnelig brukt på stedet der Mold Castle lå i forbindelse med byggmesteren Robert de Montalt, en anglo-normannisk herre. Det er registrert som Mohald i et dokument fra 1254.

Historie

Byen vokste opp omkring festningen Mold Castle, en normannisk festning av typen motte-and-bailey som nå ligger i ruiner. Det ble bygget av normanneren Robert de Montalt under Vilhem II av England, og det var flere steder kamp mellom engelske og walisiske styrker der. Festningen ble inntatt av waliserne under Owain Gwynedd i 1144, deretter tapte til engelskmennene, for igjen å bli tatt av waliserne i 1202 og 1322. Omkring halvannen km vest for byen ligger Maes Garmon (Germanus' slette), som tradisjonelt regnes som stedet for Germanus av Auxerres britiske styrke slo invaderende piktere og skotter rett etter påsken 430. På grunn av nærheten til påskehøytiden er seieren kjent som «Alleluia Victory», «Hallelujaseieren».Koch, John T., red. (2005): Celtic Culture: A Historical Encyclopedia, bind 1, ABC-CLIO, s. 806

Sommeren 1869 brøt det ut opptøyer i Mold,«Mold Riot of 1869», Historic UK. som skulle få vidtrekkende konsekvenser for framtidige politiinnsatser mot ordensforstyrrelser i Storbritannia. Forhistorien var at den 17. mai 1869 hadde John Young, den engelske sjefen for Leeswood Green kullgruve, annonsert en lønnsnedgang for sine arbeidere. Forholdet mellom Young og arbeiderne var allerede dårlig, ettersom han blant annet hadde forbudt dem å snakke walisisk mens de arbeidet. To dager senere ble det holdt et møte ved gruvenedgangen, fulgt av at arbeiderne angrep Young og slepte ham til politistasjonen. Syv menn ble arrestert, og rettssaken ble berammet til 2. juni. To personer som ble pekt ut som ledere, Ismael Jones og John Jones, ble dømt til én måneds hardt straffarbeid. En stor folkemengde hadde samlet seg for å høre dommen, og politimesteren i Flintshire hadde sørget for at politimenn var innkalt fra hele landet, samt at det var soldater fra Chester tilstede. Mens de dømte ble ført til jernbanestasjonen ble mengden urolig, og noen begynte å kaste ting på politifolkene. Soldatene åpnet ild mot folkemengden, og drepte fire, hvorav en fullstendig uskyldig forbipasserende. Daniel Owens først roman, Rhys Lewis (utgitt i bolker 1882–1884) regnes for å være basert på denne hendelsen, selv om forfatteren selv nektet for det.North Wales Chronicle, 5. juni 1869Manchester Courier and Lancashire General Advertiser, 5. juni 1869Manchester Courier and Lancashire General Advertiser, 11. august 1869Liverpool Mercury, 8. juni 1869

Mold var vertskap for den nasjonale Eisteddfod i 1923 og 1991, samt et uoffisielt Eisteddfod i 1873.

 Kjente personer fra Mold 
Jane Brereton (født Hughes, 1685–1740), poet, ble født u Bryn Gruffydd i nærheten av Mold.
Jonny Buckland (født 1977), gitarist for Coldplay, kommer fra Pantymwyn noen km fra Moldog gikk på skolen Alun School.
Rhys Ifans (født 1967), skuespiller, kjent fra filmer som Notting Hill, The 51st State og Kevin & Perry Go Large, gikk på Molds walisisktalende gymnas Maes Garmon.
Rhodri Meilir (født 1978), skuespiller, født i Mold.
Daniel Owen (1836–1895), forfatter som skrev på walisisk, født i Mold.
Richard Wilson (1714–1782), en walisisk landskapsmaler og med på å grunnlegge Royal Academy of Arts, bosatt i Mold i 1781 gravlagt på kirkegården til kirken St Mary's Church i Mold

 Referanser 

 Eksterne lenker 

 Turistinformasjon for hele Flintshire, inkludert Mold
 Offisielt turistsenter med databasesøk for Mold
 Mold Town Council
 Mold Food and Drink Festival
 Samfunnsnettsted for den historiske markedsbyen

Kategori:Byer i Flintshire